**ЧРЕЗ**

**ПРЕДСЕДАТЕЛЯ НА**

**НАРОДНОТО СЪБРАНИЕ**

**ДО**

**МИНИСТЪРА НА ОКОЛНАТА СРЕДА**

**Г-ЖА ИВЕЛИНА ВАСИЛЕВА**

**ВЪПРОС**

**от проф. Вили Лилков**

**народен представител от ПГ на Реформаторски блок в 43-то НС**

**На основание чл. 90, ал. 1 от Конституцията на Република България и чл. 92 от Правилника за организацията и дейността на Народното събрание, внасям въпрос**

**ОТНОСНО: Обявяване на защитена зона Камчия BG0000116 и Ропотамо BG0001001 по Директивата за местообитанията и осигуряване на опазване на дюните**

**Уважаема г-жо министър,**

На 23.12.2014 год. и на 24.04.2015 год. на уеб сайта на МОСВ са обявени проектозаповеди за обявяване на защитени зони Камчия BG0000116 и Ропотамо BG0001001 по Директивата за местообитанията по реда на чл. 12 от Закона за биологичното разнообразие. В едномесечен срок заинтересованите страни е трябвало да внесат писмени коментари и след това Вие да подпишете техните заповеди. Двете защитени зони би трябвало да опазват двата най- големи комплекса със запазени дюнни местообитания в България, които чрез заменки или продажба днес де факто са частна собственост. Въпреки, че те са обект на защита и по друго законодателство, то като приоритетно местообитание по Директивата за местообитанията трябва да очакваме, че в техните заповеди дюните ще бъдат ясно определени и ще има изрични режими за опазване на дюните.

**Във връзка с изложеното по-горе моля да ми бъде отговорено, кога ще бъдат публикувани заповедите за обявяване на двете зони и смятате ли да се възползвате от възможността да допринесете за опазване на дюните като зонирате двете Натура 2000 места и въведете пълна забрана за всякакво строителство в зоната на дюните и заменените терени?**

**Народен представител**

**Проф. д-р Вили Лилков**